Selvom Jonas Vingegaard beskrev sig selv som værende mundlam efter dagens resultat, så var det tydeligt at se, hvordan han havde det. Han kunne nemlig ikke holde tårerne tilbage, da medierne talte med ham, efter han havde været på podiet i Frankrig. - Jeg er så glad og stolt. Jeg er tabt for ord, siger Jonas Vingegaard, der med højst sandsynligt kan kalde sig for årets vinder af Tour de France i morgen. Familiens støtte betyder alt Ved dagens enkeltstart sikrede Jonas Vingegaard sig den gule trøje. Den 25-årige lagde som den sidste af 139 ryttere ud på den 40,7 kilometer lange og afgørende 20. etape fra Lacapelle-Marival til Rocamadour. Vingegaard havde ved begyndelsen et forspring til rivalen Tadej Pogatja på tre minutter og 26 sekunder. Da han efter cirka 50 minutters kørsel kom over målstregen, stod hans kæreste og datter klar med åbne arme til at tage imod ham, og de var bestemt lige så rørte som ham selv. - At have mine to piger ved stregen betyder næsten endnu mere for mig, siger Jonas Vingegaard. En sejr betyder alt Jonas Vingegaard fortæller selv, at han siden sidste år har troet på, at han kunne hive en sejr hjem ved Tour de France. Det har han kæmpet for, og de seneste uger har han vist, at tro kan blive til virkelighed. - Nu er det sket, og det er utroligt, siger Jonas Vingegaard og fortsætter: - Det betyder alt. Det er vildt. Det er svært for mig at beskrive. Det er det største i cykling. Vi gjorde det. Den sidste etape søndag er paradekørsel, hvor etapevinderen skal findes blandt sprinterne, og på onsdag vil Jonas Vingegaard blive fejret på Rådhuspladsen og i Tivoli i København.

Referat:
Nu er det kun uheld, der kan tage Tour-sejren fra Jonas Vingegaard.